Angelo Stiller

Angelo Stiller (s. 4. huhtikuuta 2001 München) on saksalainen jalkapalloilija. Hän edustaa Saksan Bundesliigassa pelaavaa VfB Stuttgartia ja on vuodesta 2024 lähtien pelannut myös Saksan maajoukkueessa. Pelipaikaltaan hän on puolustava keskikenttäpelaaja.
Seurajoukkueura.
Bayern München.
Stiller on Bayern Münchenin kasvatti. Hän liittyi seuran junioriakatemiaan vuonna 2010 pohjoismüncheniläisestä TSV Milbertshofenista. Miesten tasolla Stiller debytoi 31. elokuuta 2019 Bayernin reservijoukkue Bayern München II:n paidassa 3. Ligan ottelussa SpVgg Unterhachingia vastaan. Stiller pelasi ensimmäisellä kaudellaan Bayern München II:ssa 17 ottelua, kun seura voitti 3. Ligan mestaruuden. Kaudella 2020–2021 hän pelasi 3. Ligassa 33 ottelua ja teki ammattilaisuransa ensimmäisen maalin 3. huhtikuuta 2021 ottelussa VfB Lübeckiä vastaan.
Stiller pelasi ensimmäistä kertaa Bayern Münchenin edustusjoukkueessa 15. lokakuuta 2020 Saksan cupin ottelussa 1. FC Düreniä vastaan. Mestarien liigassa hän debytoi 1. joulukuuta 2020 1–1-tasapeliin päättyneessä alkulohko-ottelussa Atlético Madridia vastaan, jossa hän tuli vaihdosta kentälle Jamal Musialan tilalle ottelun 76. minuutilla. Stiller tuli vaihdosta kentälle myös 8. joulukuuta 2020 pelatussa Mestarien liigan alkulohkon päätösottelussa Lokomotiv Moskovaa vastaan. Ottelut jäivät hänen ainoikseen Bayernin edustusjoukkueessa.
TSG Hoffenheim.
Stiller siirtyi kaudeksi 2021–2022 TSG Hoffenheimiin nelivuotisella sopimuksella. Debyyttikaudellaan Hoffenheimissa hän pelasi 26 bundesliigaottelua ja teki niissä kaksi maalia: ensimmäisen 15. joulukuuta 2021 Bayer Leverkusenia vastaan ja toisen 30. huhtikuuta 2022 SC Freiburgia vastaan. Hän pelasi kaudella 2021–2022 myös kolme Saksan cupin ottelua ja teki maalin 26. lokakuuta 2021 ottelussa Holstein Kieliä vastaan. Toisella kaudellaan Hoffenheimissa Stiller kärsi useista loukkaantumisista ja pelasi kaudella 2022–2023 Bundesliigassa lopulta 20 ottelua, joista vain kuusi avauskokoonpanossa. Hän pelasi syyskaudella 2022 myös kaksi ottelua Hoffenheimin reservijoukkueessa. Kaudella 2023–2024 Stiller ehti pelata Hoffenheimissa yhden bundesliigaottelun sekä yhden Saksan cupin ottelun.
VfB Stuttgart.
Elokuussa 2023 Stiller siirtyi Hoffenheimista saman sarjan VfB Stuttgartiin 5,5 miljoonan euron siirtosummalla.
Stiller nousi heti ensimmäisellä kaudellaan Stuttgartissa avainpelaajaksi. Hän pelasi kaudella 2023–2024 Stuttgartissa 31 bundesliigaottelua, joista 30 avauskokoonpanossa, kun Stuttgart sijoittui sarjassa toiseksi. Ensimmäisen maalinsa Stuttgartin pelaajana hän teki 31. maaliskuuta 2024 bundesliigaottelussa Heidenheimia vastaan.
Kaudella 2024–2025 Stiller pelasi Bundesliigassa 32 ottelua, joista 31 avauskokoonpanossa, ja teki niissä yhden ja syötti kahdeksan maalia. Mestarien liigassa hän pelasi avauskokoonpanossa kaikki kahdeksan liigavaiheen ottelua ja teki maalin 11. joulukuuta 2024 ottelussa BSG Young Boysia vastaan. Stuttgartin voittamassa Saksan cupissa Stiller pelasi kaikki kuusi ottelua ja teki niissä kaksi maalia. Stuttgartin 4–2-voittoon päättyneessä Saksan cupin loppuottelussa Arminia Bielefeldiä vastaan hän syötti Stuttgartin ensimmäisen ja kolmannen maalin. 
Maajoukkueura.
Stiller pelasi useissa Saksan juniorimaajoukkueissa vuosina 2018–2023. Hän edusti Saksaa alle 21-vuotiaiden EM-kilpailuissa 2023, joissa hän pelasi kaikki Saksan kolme ottelua ja teki yhden maalin. Saksa jäi turnauksessa pudotuspelien ulkopuolelle.
Stiller pelasi ensimmäistä kertaa Saksan A-maajoukkueessa 7. syyskuuta 2024 Kansojen liigan ottelussa Unkaria vastaan. Toukokuun loppuun 2025 mennessä hän on pelannut neljä maaottelua.
Saavutukset.
Bayern München II
VfB Stuttgart